ЩIэблэм яхуэгъэпсауэ
Налшык къалэм дэт «Принт Центр» типографием КIэрашэ Михаил къыщыдигъэкIащ тхылъитIу зэхэт — «Белэмыкъуэ», «Къыншыуей» — и лэжьыгъэр.
КIэрашэм и сабиигъуэм къыщыщIэдзауэ и балигъыпIэри къиубыду и гъащIэм къыщыхъуа Iуэхугъуэ гъэщIэгъуэн куэд хъыбару итхыжащ. Тхылъым ахэр итщ урысыбзэкIи адыгэбзэкIи. Къэбгъэлъагъуэмэ, рассказхэм яхэтщ сэ зэздзэкIахэри. Ахэр «Си къуажэ лъапIэу Къаншыуей», «Мэзджэд», «ЩакIуэхэр» фIэщыгъэхэр зиIэхэрщ.
Япэ хъыбарым Михаил къыщалъхуа и къуажэм и теплъэр къыщыщигъэлъагъуэкIэ абы и дахагъэм зэрызыщимыгъэнщIым наIуэу топсэлъыхь. Щапхъэу къехь жылэм къыщыщIэж псынэпсым и сэбэпынагъыр, гъэм и зэманхэм я гъусэу, къуажэм и теплъэми дахащэу зэрызихъуэжыр, уи нэгу къыщIегъэхьэ абы узыщрихьэлIэ къэкIыгъэхэр, Курп псы цIыкIум и къарур.
«Мэзджэд» рассказым удихьэхыу ар щытопсэлъыхь джэдкъуртыр зэщымыщу джэдыкIэ тIощIрэ щым зэрытесам, къришам тхур бабыщу, щыр шылэджэду (цесаркэу), пщыкIутхур езы мэзджэдым ейуэ къызэрыщIэкIам икIи щIэжьей зэмыщхьхэр зэримыгъэшхыу зэгурыIуэу къызэригъэхъуам.
Ещанэ рассказым («ЩакIуэхэр») КIэрашэм къыщегъэлъагъуэ я сабиигъуэм зэрахьа хахуагъэр, зэклассэгъу цIыкIуиблыр щIымахуэ уаеу щакIуэ кIуауэ зэрыщытар, щхьэж и унагъуэ тхьэкIумэкIыхь яхьу ягъэтхъэжыну я гугъэу. ЩэкIуэну ежьахэм къащыщIахэр теплъэгъуэ хьэлэмэтхэмкIэ Михаил ди нэгу къыщIегъэувэ, языныкъуэми сабийхэм къащыщIынкIэ хъунум утогузэвыхь.
КIэрашэ Михаил апхуэдэ хъыбар хьэлэмэтхэр и тхылъым щызэхуихьэсыжащ, сабийхэм зэрафIэгъэщIэ-гъуэнынум егупсысу, бзэ шэрыуэкIэ тхауэ.
Багъэтыр Луизэ.
